section_heading: Župna crkva sv. Nikole
paragraph_text: Prvi spomen ove crkve nalazi se u izvješću biskupa Lišnjića 1672. u kojem biskup kaže da je čitava, ali da je slabo opremljena. Istraživanjem je utvrđeno da je građena u dvije faze. Radovima u crkvi 1997. pronađeni su ostatci zidova prvotne crkve romaničkog stila, pa je mišljenje stručnjaka da je prva crkva mogla biti podignuta u 13. stoljeću. Povećavanjem broja stanovnika crkva je postala premalena te je biskup Fabijan Blašković 1779. naredio njenu nadogradnju. Proširena je znatno kasnije, 1858. za vrijeme župnika don Marka Marušića, čime je dobila i današnje dimenzije: duljina 14, a širina 5 metara. Zvonik na preslicu za tri zvona postavljen je 1865., a kamene ploče na krovu zamijenjene su crijepom početkom 20. stoljeća. Interijer je obnovljen 1968. za vrijeme don Slavka Kovačića. Tom je prigodom preuređeno svetište, postavljen novi oltar te probijen sjeverni zid i dograđena sakristija.[https://www.smn.hr/neretvanski-dekanat/444 Župa sv. Nikole b. - Borovci] Stranice Splitsko-makarske nadbiskupije (pristupljeno 21. ožujka 2020.)